Wuro ngoo mawninii he nder majji sukaaɓe mum ɗiɗo ruttiiɓe e joomum en, tawi ene ngoppi yeeweende caggal :
Haamiidu Hammaat Dem jom wuro Demɓe mo aldaa e naamndal lollirnooɗo Sammba Kajja inniraama laawol tugude posto haa diŋirel Sammba Saara e gardagol mawɗo diiwaan Maatam.
Mammadu Boolo Dem, winndiyaŋke ŋanaa, gorko darinooɗo e kala ko ina ɓamta wuro ngoo haa teeŋti to baŋnge pinal. Kaŋko ne o inniraa ma Galle Pinal Ndulumaaji Demɓe mahaaɗo e hitaande 1992 e ballal fedde KJPF e pelle ɗanniyaŋkooɓe wuro ngo.
Ɓee ɗiɗo noon so mawninaa ma ene haani, ko yimɓe ɓe wuurdaaɓe nguurndam moƴƴam kadi ɓe nguuranaano so wonaa wuro ngoo, ɓe njehii kono ɓe majjataa, sabu ndulumaaji ruttii ɓe teddungal yontaaji garaaji maa naamndo holi Haamiidu Hammaat gidiiɗo innireede laawol he wuro he ? Holi Mammadu Boolo inniraaɗo e galle duttorɗo pinal e aadaaji men ?
Ñalɗi ɗii keɓii fartaŋŋe jaambereeɓe leñol ngol tawtoraama ɓe lomtiima kala daraniiɗo ɗemngal ngal tawi heɓaani tawtoreede :
Njaay Saydu Aamadu mo Jiinge so lomtiima timmat, o arii o tawtoraama ñalɗi ɗii,
Mammadu Alasan Bah hooreejo Tabital Pulaagu Senegaal arii tawtoraa ma
Fedde Pulaar Speaking waɗii nelaaɓe mum, ngarii tawtoraama golle ɗee
Jinndaa Dem mo Aañam arii tawtoraama ñalɗi ɗii
Mammadu Abdul Sek Feetere Jeyngol tawtoraama ñalɗi ɗii ko winndiyaŋke jeyaaɗo e fedde KJPF
Talla Daf hooreejo Faderma tawtoraama golle ɗee.
Yuusuf Baalde mo Catal Bordoo, gardinooɗo fedde KJPF, ngenndiyaŋke cuusɗo arii tawtoraama
Mustafaa Jiggo mo Bordoo jaalal mawngal arii tawtoraama ñalɗi ɗii.
Naalaŋkooɓe men mawɓe e sukaaɓe ngarii, Alhajji Baaba Maal e diɗɗal Daande Leñol jammaaji ɗiɗi ene tambii golle ɗee, ne heedi hakkunde maɓɓe e ɗoyli jamma. En njejjitaani Gormbolle Kaŋŋe Usmaan Hammadi Joob, ŋirliiɗo nde ndulumaaji noddi fof so noddaama, so noddaaka ko garoowo, sabu caggal Kaydimmbee ko ɗoo tigi woni wuro makko.
Mammadu Dem mo Baabaaɓe lootii, Adama Jah lollirɗo ndey Kummba Jah, Rj Racine Dia, Jolof Bannda, Demmba Hammee gise….
Wuro ngoo yuɓɓinii kawgel jontaaɗo wuro, leegɗe nay, leegal fof hebli jontaaɗo mum, hoowooro ñalnde heen ko ndaare dañaama, ko ene yeeɓii dañaama, fuuta haŋki wuurtinaama, ñarule haŋki kolliraama, ñalnde heen anndaama ko men koo alaa fof ko waawi ɗum faɗɗude.
Ñaawooɓe korii haa yoori haalde holi leegal kawngal, coppule keewi, kono seerndude ɓe ɓe ndokkii, ɗum hookii, ɓe mbiyi hikka hay gooto hawaani, hay gooto hawaaka ko pulaagu tan nawi raay !
Jammaaji jime jimɗi e magooji mbaɗii, awluɓe e lawɓe ko men kollirii, fuutaŋkaagal ene welnoo yonta hannde jaɓii !
Dognirɗe pujji mbaɗii, e hoddaaɓe gasataa ko maa gostondiral ko ɗuum waɗi hay gelooɗi ngarii !
Pinal e ɓamtaare yahdata, jeewte juɓɓuɗe mbaɗaa, yimɓe paamnaa ndema hannde e gannde kese e ɓamtaare pulaar ko ɗoon Ibiraahiima Malal Saar haɗtaa, kono wuuri so ko rufaani sahaa haaɗaani e gooto.
Liise Ndulumaaji keso o udditaa e gardagol PAISD, FADERMA, ARNSF/AD « fedde Ndulumaajinaaɓe wonɓe e France » ko ɗee pelle njiili ngalu nguu fotde miliyoŋaaji keewɗi, liise o mahraa e balal ndulumaajinaaɓe wonɓe e cate godɗe.
Safrirde Ndulumaaji mawnitinaande ndee udditaa, e taweede ɗee pelle ɗe limtu ɗen dow e jaagorɗe leydi Senegaal tawtoraaɗe.
fuv_Latn fuv_Latn fuv_Latn fuv_Latn fuv_Latn fuv_Latn wol_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn wol_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn